|  |  |
| --- | --- |
| Finansdepartementet |  |
|  |  |
|  |  |
|  |  |
|  | Vår fil: B20-GC Statistikkprogram  |
|  | Vårt Arkiv: Høringsuttalelser |
|  | Saksbehandler: Grete Crowo |

 Oslo 14. august 2020

**Høring - forslag til nasjonalt statistikkprogram 2021-2023**

FFO har gjennomgått forslag til nasjonalt statistikkprogram 2021-2023 og vil benytte anledning til å gi noen overordnede kommentarer knyttet til forskning og statistikk om personer med funksjonsnedsettelse. Vi vil i det følgende spesielt peke på behovene for god oversikt over funksjonshemmedes levekår, statistikk knyttet til likestilling og diskriminering og forpliktelsene som følger av CRPD[[1]](#footnote-1).

**FFOs hovedsynspunkt:**

* Nasjonalt statistikkprogram må ivareta behovet for forskning og statistikk om personer med funksjonsnedsettelse, spesielt knyttet til ulik statistikk om levekår, diskriminering og likestilling.
* Nasjonalt statistikkprogram må ivareta myndighetenes forpliktelse etter CRPD, og dette må fremgå av statistikkprogrammet 2021-2023.
* Nasjonalt statistikkprogram må initiere en gjennomgang av kunnskapsbehov for offisiell statistikk i lys av CRPD på de ulike levekårsområdene, slik SSB gjør i rapport om sysselsetting (Notater 2020/5).
* Nasjonalt statistikkprogram må harmoniseres med behov for mer offisiell statistikk for å få gjennomført strategi og handlingsplan for likestilling av personer med funksjonsnedsettelse[[2]](#footnote-2).

# Myndighetens forpliktelse for dokumentasjon og statistikk etter CRPD

CRPD forplikter myndighetene til å fremskaffe dokumentasjon og statistikk om personer med funksjonsnedsettelse for å oppfylle konvensjonen.

*«Artikkel 31 Statistikk og innhenting av data. 1). Partene forplikter seg til å innhente hensiktsmessig informasjon, herunder statistiske data og forskningsdata, som setter dem i stand til å utforme og gjennomføre politikk som gir denne konvensjon virkning.»*

Vi har forståelse for at det totale forsknings- og statistikkbehovet om personer med funksjonsnedsettelse ikke passer å innarbeide som oppdrag hverken helt overordnet i det foreliggende nasjonale statistikkprogrammet, eller i underliggende prosjekter knyttet offisiell statistikk som skal utarbeides. Samtidig er det viktig at et slikt nasjonalt statistikkprogram både bevisstgjør, synliggjør og fordeler ansvar for å fremskaffe mer relevant statistikk om personer med funksjonsnedsettelse. Spesielt gjelder dette statistikk om levekår, men også kjennetegn og status for gruppen når det gjelder likestilling og diskriminering.

FFO ber om at nasjonalt statistikkprogram må ivareta behovet for forskning og statistikk om personer med funksjonsnedsettelse, spesielt knyttet til ulik statistikk om levekår, diskriminering og likestilling.

# Anbefalinger fra organisasjonene om nasjonal dokumentasjon, forskning og statistikk

I forbindelse med Norges høring av FN komiteen som overvåker CRPD leverte norske organisasjoner en felles alternativ rapport[[3]](#footnote-3) på hvordan sivilt samfunn vurderer likestillingssituasjonen for personer med funksjonsnedsettelser i Norge i dag. I denne sammenheng kan det nevnes følgende sentrale funn og anbefalinger:

*«Det er uklart hvordan lokale myndigheter forholder seg til konvensjonen, samt hvilken opplæring fagfolk får. Det er svakheter i dokumentasjon, forskning og statistikk om diskriminering av funksjonshemmede, samt manglende bruk av rettighetsindikatorer for måling av nasjonal gjennomføring av CRPD. Det mangler forskning på sammensatt diskriminering. Kjønnsperspektivet mangler ofte i utredninger om funksjonshemmede.»*

Departementet skriver selv i forslag til statistikkprogram at likestilling favner videre enn kjønnslikestilling, og at det arbeides med å utvikle statistikk på likestillingsfeltet som dekker andre diskrimineringsgrunnlag enn kjønn (jf. likestillings- og diskrimineringsloven) samt å utnytte nye datakilder som er relatert til likestilling. I dette utviklingsarbeidet må det inngå mer statistikk om likestillingssituasjonen for personer med funksjonsnedsettelse.

I den alternative rapporten gis det en rekke konkrete anbefalinger i forhold til behovet for dokumentasjon og forskning, nedenfor gjengis noen av statistikkbehovene:

*Artikkel 1-4
K. Utvikle statistikk og dokumentasjon fra alle områder som er aktuelle for rettighetene til funksjonshemmede.*

*Artikkel 6
B. Problemstillinger som angår funksjonshemmede kvinner spesielt, må gis særlig oppmerksomhet i forskning og statistikk.*

*Artikkel 31. Statistikk og innhenting av data
A. Staten må rapportere bedre på diskriminering av funksjonshemmede og iverksette forskning på diskriminering av funksjonshemmede.*

FFO ber om at nasjonalt statistikkprogram må ivareta myndighetenes forpliktelse etter CRPD, og dette må fremgå av statistikkprogrammet 2021-2023.

# Gjennomgang av kunnskapsbehov for levekårsstatistikk i lys av CRPD

Da dette er et nasjonalt program som skal skissere statistikkbehov og relevante områder helt overordnet, ser vi som nevnt ingen hensikt å spille inn konkrete problemstillinger og kunnskapsbehov knyttet til de ulike levekårsområdene. Vi vil også opplyse om at FFO inviteres jevnlig til dialog med BUFdir i forbindelse med deres ansvar for å dokumentere levekårene til mennesker med funksjonsnedsettelse, samt at vi har et samarbeid med SSB angående deres oppdrag med å utarbeide registerbasert levekårsstatistikk. På denne måten får vi mulighet til å formidle noen konkret problemstillinger og kunnskapsbehov.

Samtidig vil vi påpeke at det nasjonale programmet må legge til rette for at BUFdirs samfunnsoppdrag med å bedre levekår og livssituasjonen til mennesker med funksjonsnedsettelser, og herunder ansvaret med å dokumentere levekårene til mennesker med nedsatt funksjonsevne, kan gjennomføres på en best mulig måte. Dette forvaltningsansvaret må sees i sammenheng med statistikkområdene og tiltakene i det nasjonale statistikkprogrammet.

Det blir fremhevet i en rapport fra SSB om levekårsstatistikk for personer med funksjonsnedsettelse[[4]](#footnote-4) at:

 *«Hvilke tabeller som bør inngå i en registerbasert levekårsstatistikk om personer med funksjonsnedsettelse vil bl.a. avhenge av tilgjengelige registre og tilgang til data.»*

Forfatterne av SSB-rapporten understreker også at det lenge har vært tydelig at det er behov for et bedre datagrunnlag og levekårsstatistikk om personer med funksjonsnedsettelse. I nevnte rapport pekes det helt konkret på at:

*«Kunnskapsbehovet for sysselsetting- og arbeidsdeltagelsesstatistikk for personer med funksjonsnedsettelse har også blitt tydelig. Norges ratifisering av CRPD i 2013, den påfølgende rapporteringen i 2015 og kritikken rapporteringen har blitt gjenstand for i etterkant, bidrar i seg selv til å understreke kunnskapsbehovet som eksisterer for statistikk om sysselsetting og arbeidsdeltakelse blant personer med funksjonsnedsettelse (Sivilt samfunn, 2015; Molden m.fl. 2016).»*

FFO oppfordrer departementet til at det innarbeides i statistikkprogrammet et oppdrag knyttet til en gjennomgang av kunnskapsbehov for offisiell statistikk i lys av CRPD på de øvrige levekårsområdene, slik det langt på vei gjøres i denne rapporten på sysselsettingsområdet.

# Strategi og handlingsplan for likestilling av personer med funksjonsnedsettelse

Regjeringen skal gjennomføre strategi for likestilling av funksjonshemmede «Et samfunn for alle» 2020-2025. Det vil kreves mer relevant offentlig statistikk for at Handlingsplanarbeidet skal bli så målrettet og målbart som mulig[[5]](#footnote-5).

Barne- og likestillingsdepartementet skal blant annet ha oversikt over likestillingssituasjonen for personer med funksjonsnedsettelse, basert blant annet på departementenes status- og tilstandsvurderinger, tilsyn, FoU og statistikk om nøkkeltall fra ulike sektorer og fra underliggende virksomheter og direktorater. Regjeringen skal bidra til at det utvikles et felles kunnskapsgrunnlag om utfordringsbildet som grunnlag for prioritering av innsats.

FFO ber om at det nasjonale statistikkprogrammet harmoniseres med dette oppdraget der man ser at det er behov for mer offisiell statistikk.

Med vennlig hilsen

**FUNKSJONSHEMMEDES FELLESORGANISASJON**

 

Eva Buschmann Lilly Ann Elvestad

Styreleder Generalsekretær

1. FN-konvensjonen om rettar til menneske med nedsett funksjonsevne (CRPD). https://www.regjeringen.no/no/tema/likestilling-og-inkludering/likestilling-og-inkludering/konvensjoner/fn-konvensjonen-om-rettar-til-menneske-med-nedsett-funksjonsevne-crpd/id2426271/ [↑](#footnote-ref-1)
2. Et samfunn for alle. Likestilling, demokrati og menneskerettigheter. Regjeringens handlingsplan for likestilling av personer med funksjonsnedsettelse 2020-2025. https://www.regjeringen.no/no/dokumenter/et-samfunn-for-alle---likestilling-demokrati-og-menneskerettigheter/id2680810/ [↑](#footnote-ref-2)
3. Alternativ rapport til FN komiteen, 2019. https://www.ffo.no/globalassets/rapporter/210x260\_alternativrapporten-norsk.enkels.pdf [↑](#footnote-ref-3)
4. Wettergreen m.fl. Levekårsstatistikk for personer med funksjonsnedsettelse – mål for sysselsetting. Notater 2020/5.

<https://www.ssb.no/helse/artikler-og-publikasjoner/_attachment/413592?_ts=17080ca4eb8> [↑](#footnote-ref-4)
5. Et samfunn for alle. Likestilling, demokrati og menneskerettigheter. Regjeringens handlingsplan for likestilling av personer med funksjonsnedsettelse 2020-2025. https://www.regjeringen.no/no/dokumenter/et-samfunn-for-alle---likestilling-demokrati-og-menneskerettigheter/id2680810/ [↑](#footnote-ref-5)